Tožba, vložena 3. junija 2022 – Evropska komisija/Kraljevina Nizozemska
(Zadeva C-360/22)
Jezik postopka: nizozemščina
Stranki
Tožeča stranka: Evropska komisija (zastopnik: W. Roels, agent)
Tožena stranka: Kraljevina Nizozemska
Predlog
Komisija predlaga:
ugotovi naj se, da Kraljevina Nizozemska ni izpolnila svojih obveznosti iz členov 45, 56 in 63 PDEU ter členov 28, 36 in 40 Sporazuma EGP s tem, da je sprejela in ohranila v veljavi člena 85(1)(b) in 87(2)(f) Pensioenwet (zakon o pokojninah) v povezavi s členom 19b(2) Wet op de loonbelasting (zakon o davkih na plače);
Kraljevini Nizozemski naj se naloži plačilo stroškov.
Tožbeni razlogi in bistvene trditve
Komisija meni, da so nizozemski predpisi o prenosu pokojninskih sredstev, ki so bila vplačana v okviru tako imenovanega „drugega stebra“ – dodatno pokojninsko zavarovanje prek delodajalca – nezdružljivi s prostim pretokom delavcev, prostim pretokom storitev in kapitala, ker je mogoče pri čezmejnih položajih v tujino prenesti oproščeni pokojninski kapital le, če so možnosti za odkup pokojnine kot znesek glavnice enake kot na Nizozemskem oziroma bolj omejene. V nekaterih državah članicah je mogoče pokojnino prek enkratnega plačila popolnoma ali delno odkupiti, pri čemer so mobilni delavci, ki svoj pokojninski kapital prenesejo v eno od teh držav, obdavčeni. Podobni prenosi pokojninskega kapitala na Nizozemskem niso obdavčeni.
____________